b'\n_START_ARTICLE_\nPirttij\xc3\xa4rvi-Kaitainj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 1\xc2\xa0300 hehtaaria eli 13 km\xc2\xb2. Se on 6,6 kilometri\xc3\xa4 pitk\xc3\xa4 ja 5,1 kilometri\xc3\xa4 leve\xc3\xa4. J\xc3\xa4rvi ulottuu pohjoisessa Kaitainsalmella seututien 888 sillalle, mihin Pieni-Kiimanen loppuu, ja loppuu Vuokatissa Tenettiin, jonka j\xc3\xa4lkeen alkaa Nuasj\xc3\xa4rvi. J\xc3\xa4rvell\xc3\xa4 voidaan katsoa olevan kolme j\xc3\xa4rvialuetta. Pohjoisimpana on \xc3\x84rv\xc3\xa4\xc3\xa4nlahti, joka on Kaitainsalmen laajentuma. Seuraavaksi aukeaa Kaitainj\xc3\xa4rvi, jota kutsutaan my\xc3\xb6s Haaposel\xc3\xa4ksi. Kiikarusniemen ja Jataniemen v\xc3\xa4list\xc3\xa4 aukeaa lopuksi Pirttij\xc3\xa4rvi._NEWLINE_\xc3\x84rv\xc3\xa4\xc3\xa4nlahdessa ei ole saaria, mutta Kaitainj\xc3\xa4rvell\xc3\xa4 niit\xc3\xa4 on useita. Suurin saari on 1,1 kilometri\xc3\xa4 pitk\xc3\xa4 ja 400 metri\xc3\xa4 leve\xc3\xa4 Honkisaari. Sen pohjoispuolella sijaitsevat pienemm\xc3\xa4t, mutta viel\xc3\xa4 yli 300 metri\xc3\xa4 pitk\xc3\xa4t Haaposaari, Lehtosaari ja Heposaari. Muita saaria on viel\xc3\xa4 kahdeksan lis\xc3\xa4\xc3\xa4. Niit\xc3\xa4 ovat muun muassa Kokkoniemi, Teeriluoto, Lokkiluoto ja Mulkkusaaret. Pirttij\xc3\xa4rven suurin saari on 550 metri\xc3\xa4 pitk\xc3\xa4 ja 400 metri\xc3\xa4 leve\xc3\xa4 Ammonsaari. Se sijaitsee keskell\xc3\xa4 j\xc3\xa4rvenselk\xc3\xa4\xc3\xa4. Sen it\xc3\xa4puolella sijaitsevat 300 metri\xc3\xa4 pitk\xc3\xa4t Eskonsaari ja asuttu Siltasaari. Pienempi\xc3\xa4 saaria on viel\xc3\xa4 kaksi._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 50 miljoonaa m\xc2\xb3 eli 0,050 km\xc2\xb3. J\xc3\xa4rven keskisyvyys on 3,9 metri\xc3\xa4 ja suurin syvyys on 27 metri\xc3\xa4. \xc3\x84rv\xc3\xa4\xc3\xa4nlahti on hyvin matala, mutta siit\xc3\xa4 erottuu syvyyskartassa Kaitainsalmen veden alle j\xc3\xa4\xc3\xa4nyt uoma, jossa on 6\xe2\x80\x939 metri\xc3\xa4 syv\xc3\xa4\xc3\xa4. Kellolahden edustalla uoma mataloituu ja se h\xc3\xa4vi\xc3\xa4\xc3\xa4 Kaitainj\xc3\xa4rvelle. Kaitainj\xc3\xa4rven pohjan syvyydet vaihtelevat voimakkaasti. Paikoin on vain toista metri\xc3\xa4 syv\xc3\xa4\xc3\xa4, mutta pienill\xc3\xa4 alueilla saattaa olla yli 10 metri\xc3\xa4 syv\xc3\xa4\xc3\xa4. T\xc3\xa4llaisia syv\xc3\xa4nteit\xc3\xa4 esiintyy Kokkoniemen edustalla, Heposaaren it\xc3\xa4puolella, Kylm\xc3\xa4lahden suulla ja Honkisaaren l\xc3\xa4nsipuolella. Pitk\xc3\xa4 syv\xc3\xa4nne alkaa Honkisaaren it\xc3\xa4puolelta ja se jatkuu etel\xc3\xa4\xc3\xa4n Kiikarusniemen editse Eskonsaaren eteen. Se on yleisesti yli 10 metri\xc3\xa4 syv\xc3\xa4, mutta paikoin jopa yli 20 metri\xc3\xa4 syv\xc3\xa4. Eskonsaaren kohdalla sijaitsee 27 metri\xc3\xa4 syv\xc3\xa4 eli j\xc3\xa4rven syvin kohta. Pirttij\xc3\xa4rven Ammonsaaren etel\xc3\xa4puolella sijaitsee pitk\xc3\xa4 yli 10 metri\xc3\xa4 syv\xc3\xa4 syv\xc3\xa4nne. Syv\xc3\xa4nteest\xc3\xa4 l\xc3\xb6ytyy pari 20 metri\xc3\xa4 syv\xc3\xa4\xc3\xa4 kohtaa. Sen l\xc3\xa4nsipuolella sijaitsee muutama yli 10 metri\xc3\xa4 syv\xc3\xa4\xc3\xa4 kohta ja Tenetin luusuassa on viel\xc3\xa4 19 metri\xc3\xa4 syv\xc3\xa4 kohta._NEWLINE_J\xc3\xa4rven ja saarien rantaviivan yhteispituus on 65 kilometri\xc3\xa4. Rannat ovat alavaa mets\xc3\xa4maata, jota rikkovat pohjoisessa suot, ja muualla pienet pellot. Etel\xc3\xa4iset rannat on kaavoitettu Sotkamon keskustaajama-alueiksi. Ne muodostuvat keskustaajamasta, Hirviniemest\xc3\xa4 ja Vuokatin it\xc3\xa4osista, jotka on rakennettu j\xc3\xa4rvien keskell\xc3\xa4 oleville harjuille. Muualla j\xc3\xa4rvell\xc3\xa4 on haja-asutusta ja rannoille rakennettuja vapaa-ajan asuntoja. Keskustaajaman l\xc3\xa4pi kulkevat kantatie 76 ja seututie 888. Muualle p\xc3\xa4\xc3\xa4seen niist\xc3\xa4 haarautuvien yhdysteiden ja kyl\xc3\xa4teiden kautta.\n_START_SECTION_\nS\xc3\xa4\xc3\xa4nn\xc3\xb6stely\n_START_PARAGRAPH_\nJ\xc3\xa4rven vedenpinnan korkeus on 137,9 metri\xc3\xa4 mpy. J\xc3\xa4rven vedenpinta on samalla korkeudella kaikilla Sotkamonj\xc3\xa4rvill\xc3\xa4, joita ovat my\xc3\xb6s Nuasj\xc3\xa4rvi, Sapsoj\xc3\xa4rvet, Kiantaj\xc3\xa4rvi, Pirttij\xc3\xa4rvi-Kaitainj\xc3\xa4rvi sek\xc3\xa4 Pieni- ja Iso-Kiimanen. Niit\xc3\xa4 voi siten pit\xc3\xa4\xc3\xa4  Sotkamonj\xc3\xa4rvien eri j\xc3\xa4rvialtaina. Tilanne johtuu kuitenkin Kajaaninjoessa olevasta Koivukosken voimalaitoksesta, jonka patoaltaaseen edell\xc3\xa4 luetellut j\xc3\xa4rvet kuuluvat. Sotkamonj\xc3\xa4rvi\xc3\xa4 on s\xc3\xa4\xc3\xa4nn\xc3\xb6stelty siten, ett\xc3\xa4 Pirttij\xc3\xa4rvi-Kaitainj\xc3\xa4rvi vedenpinnan korkeudeksi on m\xc3\xa4\xc3\xa4r\xc3\xa4tty raja-arvot 136,15 metri\xc3\xa4 ja 138,65 metri\xc3\xa4 mpy.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Oulujoen vesist\xc3\xb6ss\xc3\xa4 (vesist\xc3\xb6aluetunnus 59) Nuasj\xc3\xa4rven\xe2\x80\x93Kiimasj\xc3\xa4rven alueen (59.8) Kiimasj\xc3\xa4rven alueella (59.82), jonka Pirttij\xc3\xa4rven\xe2\x80\x93Kaitainj\xc3\xa4rven alueeseen (59.821) j\xc3\xa4rvi kuuluu._NEWLINE_Valuma-alue saa p\xc3\xa4\xc3\xa4osan vedest\xc3\xa4ns\xc3\xa4 Pieni-Kiimasen kautta tulevasta Kiimasj\xc3\xa4rven alueen (59.82) virtaamasta, Kusianjoesta tulevasta Kusianjoen valuma-alueen (59.83) virtaamasta ja Sapsoj\xc3\xa4rvien kautta tulevasta Sapsoj\xc3\xa4rven alueen (59.86) virtaamasta. Reitin vedet jatkavat matkaansa Tenetin kautta Nuasj\xc3\xa4rveen, ja Kajaaninjoen kautta Ouluj\xc3\xa4rveen._NEWLINE_Pirttij\xc3\xa4rvi-Kaitainj\xc3\xa4rven alueella on kahdeksan yli hehtaarin kokoista j\xc3\xa4rve\xc3\xa4 tai lampea, jotka laskevat suoraan tai v\xc3\xa4lillisesti j\xc3\xa4rveen. Niist\xc3\xa4 huomattavimpia ovat Sotkamoj\xc3\xa4rvi (203 ha), joka sijaitsee keskustaajamassa, Vihtamonlampi (26 ha), joka laskee Tenetin luusuaan ja Pitk\xc3\xa4lampi (14 ha), joka on suppaj\xc3\xa4rvi harjulla. Vihtamonlampeen laskee my\xc3\xb6s Vihtamonjoen valuma-alue (59.825).'